Malwapa a sukaganeng a tla thusiwa
Molaodi wa kgaolo potlana ya Ghanzi botlhaba,Rre Patrick Tlotleng a re maiteko a tsweletse go leka go fokotsa mosuke mo malwapeng. Mo puisanong le  O supile gore bontsi jwa batho ba malwapa a a nang le batho ba bantsi, ba felela ba nna mo ntlong ele nngwe ka ntata ya letlhoko la bonno. Molaodi a re mo nakong eno ba ofisi ya boipelego ba boloditse letsholo la go sekaseka malwapa ao,a supa gore mangwe a tla thusiwa ka ditante go fokotsa mosuke. A re malwapa mangwe a tla thusiwa ka go fiwa dijo, ka ba ne ba itshetsa ka diatla jaanong ga ba sa kgone ka ntata ya seemo sa tshoganetso. Rre Tlotleng o tlhalositse le ba bantseng ba thusiwa ke puso ba ka okelediwa dijo go lebilwe seemo sa nako eno. Molaodi a re ka ba amogetse mpho ya melora go tswa mo komponeng ya Lobkom investment ba tsweletse ka go abela ba ba kobo dikhutshwane, ebile ba setse ba isitse e le 875 kwa CKGR. A re thulaganyo ya go thusa bana ba ba nnang mo mekgwatlheng le yone e tsweletse ebile ba setse ba simolotse go thusa ba ba neng ba ntse ba thusiwa ke lekgotlana la Windows of Hope ba ba masome a matlhano . Rre Tlotleng a re maikaelelo ke gore bana ba ba mo mekgwatheng ba tlhokomelelwe kwa malwapeng a bone ,eseng fela ka dijo le gone go ba sidila maikutlo . Molaodi o ne gape a tlhalosa fa ba kompone ya metsi ya Water Utilities Corporation, ba tsweletse ka go bula dipompo tsa metsi ,tsa mo malwapeng le tsa setshaba . O ne a tlatsa ka gorego setswe go beilwe ditanka tsa metsi mo mafelong a a faroloaganyeng tse di tla nnang le metsi ka nako tsotlhe . Ends  